**Сцэнарый радыёгазеты «Купала i Колас, вы нас гадавалі…»**

*Гучыць песня «Мой родны кут» (муз. I. Лучанка).*

*Першы вядучы.*

Вобразы мілыя роднага краю,

Смутак і радасць мая!

Што мае сэрца да вас парывае?

Чым так, прыкованы я

К вам, мае ўзгорачкі роднага поля,

Рэчкі, курганы, лясы,

Поўныя смутку і жальбы нядолі,

Поўныя сумнай красы?

*Другі вядучы.*

Магутнае слова, ты, роднае слова!

Са мной ты на яве і ў сне;

Душу мне затрэсла пагудкаю новай,

Ты песень наўчыла мяне.

Бяссмертнае слова, ты, роднае слова!

Ты крыўды, няпраўды змагло;

Хоць гналі цябе, накладалі аковы,

Дый дарма: жывеш, як жыло!

*Першы вядучы.* Вы пачулі бессмяротныя радкі, якія хвалююць нас усё жыццё і ніколі не пакідаюць абыякавымі. Усе, мабыць, ужо здагадаліся: гэта радкі з твораў Якуба Коласа і Янкі Купалы.

*Другі вядучы.* Нікога не можа пакінуць абыякавым паэтычнае слова вялікіх сыноў Беларусі.

*Першы вядучы*. Мову Янкі Купалы і Якуба Коласа мы чуем з маленства, яна прыходзіць да нас у першых калыханках, вершах.

*Другі вядучы.*

Не сядзіцца ў хаце хлопчыку малому,

Кліча яго рэчка, цягнуць санкі з дому.

*Першы вядучы.*

Мой мілы таварыш, мой лётчык,

Вазьмі ты з сабою мяне!

*Другі вядучы.* Ці пазней мы са шчымлівай тугой у сэрцы чытаем…

*Першы вядучы.*

Не глядзі на мяне, не глядзі, адыдзі,

Не чаруй так сабой і на яве, і ў сне!

Ты смяешся з мяне…

Дык ідзі ж, не глядзі,

Бо замучыш, загубіш навекі мяне!

*Другі вядучы*. Першае свядомае пачуццё любові да радзімы ў нас таксама нараджаецца пад уплывам патрыятычных твораў Янкі Купалы і Якуба Коласа. Менавіта яны прачула і шчымліва-балюча сказалі аб трапяткой, някідкай прыгажосці роднага краю.

*Першы вядучы.*

Мой родны кут, як ты мне мілы!..

Забыць цябе не маю сілы!

*Другі вядучы*. Так, забыць нельга, можна толькі захапляцца.

*Першы вядучы.*

На Купалле там птушка садзіцца, пяе,

У Піліпаўку воўк нема вые;

Сонца днём распускав там косы свае,

Ночкай зоры глядзяць залатыя.

*Другі вядучы*. Ужо больш за стагоддзе людзі захапляюцца чысцінёй, мілагучнасцю і непаўторнасцю паэзіі Янкі Купалы і Якуба Коласа. Шчаслівай стала беларуская зямля таму, што ў далёкім 1882 годзе нарадзіліся яе вялікія сыны. 2012 год праходзіць пад знакам 130-годдзя з дня нараджэння Янкі Купалы і Якуба Коласа. Мы таксама ганарымся волатамі паэтычнага слова, і з гэтай нагоды ў нашай навучальнай установе адбудзецца шэраг святочных мерапрыемстваў.

*Першы вядучы*. Мы заклікаем усіх навучэнцаў і педагогаў прыняць актыўны ўдзел у падрыхтоўцы і правядзенні ўрачыстасцей, прымеркаваных да гэтага юбілею.

*Другі вядучы*. Мы запрашаем усіх прыняць удзел: у конкурсе пісьмовых работ па творчасці Янкі Купалы і Якуба Коласа; конкурсе творчых работ дэкаратыўна-прыкладнога мастацтва, прысвечаных Янку Купалу і Якубу Коласу; конкурсе на лепшага чытальніка твораў Янкі Купалы і Якуба Коласа.

*Першы вядучы.* Да свята ў бібліятэцы пройдзе тыдзень кнігі, у межах якога будуць ладзіцца віктарыны, будуць разгорнуты кніжныя выставы. Сачыце за рэкламай мерапрыемстваў.

*Гучыць песня «Спадчына» (муз. I. Лучанка).*

*Другі вядучы.*

Многа слаўненькіх куточкаў

Ёсць у нашым краі,

Дзе пад гоман ручаёчкаў,

Пад шум дрэў у гаі

Рой журботных дум пакінеш;

Дзе няма трывогі,

Дзе душою адпачынеш,

Змучаны з дарогі;

Дзе прыемны ветрык млее,

Збажыну калыша,

Дзе пакоем-згодай вее,

Дзе ўсё шчасцем дыша.

*Гучыць песня «Спадчына».*

*Першы вядучы.* Прагучаў выпуск радыёгазеты ДУА “Цырынскі вучэбна-педагагічны комплекс дзіцячы сад – сярэдняя школа”. Яго падрыхтавалі Ксенія Серая і Ніка Гомза.

*Другі вядучы.* Музычны рэдактар і гукааператар Мікіта Качкарык і Улад Гомза.

*Першы вядучы*. Перад мікрафонам працавалі Алена Барташэвіч і Дар’я Барысік.